****

**Informácia o zmenách v stavebnom sporení od 1.1.2019**

**Dňa 1.1.2019 nadobudol účinnosť zákon č.277/2018 Z. z., ktorým sa mení a dopĺňa zákon SNR č.310/1992 Zb. o stavebnom sporení (ďalej len „zákon“), ktorý priniesol zmeny v stavebnom sporení, pričom niektoré sa dotknú tak nových ako aj existujúcich klientov - stavebných sporiteľov (fyzických osôb ako aj právnických osôb – spoločenstiev vlastníkov bytov (SVB), ktorí majú po splnení zákonom stanovených podmienok nárok na štátnu prémiu). Najdôležitejších z nich sú:**

* zmena výšky štátnej prémie,
* zúženie okruhu poberateľov štátnej prémie podľa príjmu,
* obmedzenie poberania štátnej prémie počas čerpania a splácania medziúveru,
* osobitné limitovanie nároku na štátnu prémiu v prvom roku sporenia,
* zrušenie inštitútu tzv. „priateľských sporiteľov“.

***Zmena výšky štátnej prémie***

**Zmena nastáva v minimálnej percentuálnej hodnote štátnej prémie** – 5% sa mení na 2,5 % z ročných vkladov a zároveň sa mení aj **maximálna výška štátnej prémie, ktorá sa z** 66,39 € **zvyšuje na 70 €.** Štátna prémia sa tak určí percentuálnym podielom z ročného vkladu na základe výpočtu podľa vzorca uvedeného v zákone so zaokrúhlením na 0,5 %, a to minimálne 2,5 % z ročného vkladu a maximálne 15 % z ročného vkladu, najviac v sume 70 € na príslušný kalendárny rok. Na to, aby stavebný sporiteľ získal maximálnu štátnu prémiu bude musieť okrem splnenia zákonných podmienky, v roku 2019 vložiť **ročný vklad vo výške 2 800,00 EUR**. Ak bude ročný vklad stavebného sporiteľa nižší, získa alikvotnú časť štátnej prémie. Už na kalendárny rok 2019 sa štátna prémia určuje vo výške 2,5 % z ročného vkladu, najviac v sume 70 €.

**Toto ustanovenie sa dotkne všetkých stavebných sporiteľov (fyzických osôb aj SVB), t.j. aj tých, ktorí majú zmluvu o stavebnom sporení uzatvorenú pred 1.1.2019.**

***Zúženie okruhu poberateľov štátnej prémie podľa príjmu***

**Na štátnu prémiu budú mať nárok len maloletí stavební sporitelia a tí plnoletí stavební sporitelia (fyzické osoby), ktorí nemajú príjem vyšší ako 1,3 - násobok priemernej mzdy v národnom hospodárstve.**

**Štátna prémia sa za kalendárny rok poskytuje stavebnému sporiteľovi** - fyzickej osobe, ktorá **nedosiahla plnoletosť** do konca kalendárneho roka, za ktorý si uplatňuje nárok na štátnu prémiu.

Pokiaľ ide o plnoletého stavebného sporiteľa, **nárok na štátnu prémiu má stavebný sporiteľ, ktorý dosiahol plnoletosť** do konca kalendárneho roka, za ktorý sa uplatňuje nárok na štátnu prémiu a **ktorého priemerný mesačný príjem** vypočítaný z jeho zdaniteľných príjmov, ktoré sú súčasťou základu dane (čiastkového základu dane) z príjmov a osobitného základu dane z príjmov za kalendárny rok predchádzajúci kalendárnemu roku, za ktorý sa uplatňuje nárok na štátnu prémiu, **je najviac 1,3 násobok priemernej mesačnej nominálnej mzdy** zamestnanca v národnom hospodárstve Slovenskej republiky zistenej Štatistickým úradom Slovenskej republiky za kalendárny rok predchádzajúci kalendárnemu roku, za ktorý sa uplatňuje nárok na štátnu prémiu; priemerný mesačný príjem sa vypočíta ako jedna dvanástina zo súčtu zdaniteľných príjmov, ktoré sú súčasťou základu dane (čiastkového základu dane) z príjmov a osobitného základu dane z príjmov.

**Ustanovenie sa dotkne všetkých stavebných sporiteľov (fyzických osôb), t.j. aj tých, ktorí majú zmluvu o stavebnom sporení uzatvorenú pred 1.1.2019.**

***Obmedzenie poberania štátnej prémie počas čerpania a splácania medziúveru***

**Stavebnému sporiteľovi** (fyzickej osobe) **nepatrí štátna prémia za kalendárny rok, v ktorom mu bol poskytnutý** stavebný úver podľa § 12 ods. 2 písm. a) (t.j. **medziúver)  a** **za každý ďalší kalendárny rok až do splatenia** tohto úveru.

**Ustanovenie sa dotkne len stavebných sporiteľov (fyzických osôb), ktorým bude poskytnutý medziúver po 1.1.2019.**

***Osobitné limitovanie nároku na štátnu prémiu v prvom roku sporenia***

Dochádza k limitovaniu nároku na štátnu prémiu zo zmluvy o stavebnom sporení uzavretej v priebehu kalendárneho roka v tom zmysle, že ak stavebný sporiteľ uzatvorí zmluvu o stavebnom sporení v prvom polroku kalendárneho roka, má nárok na plnú (maximálnu) výšku štátnej prémie. Ak stavebný sporiteľ uzavrie zmluvu o stavebnom sporení až v druhom polroku, jeho nárok na štátnu prémiu z tejto zmluvy nesmie presiahnuť ½ maximálnej sumy štátnej prémie ustanovenej zákonom pre daný kalendárny rok.

**Ustanovenie sa dotkne stavebných sporiteľov - fyzických osôb a SVB a použije sa na zmluvu o stavebnom sporení uzatvorenú od 1.1.2019.**

***Zrušenie inštitútu „priateľských sporiteľov“***

**Stavebný sporiteľ** bude musieť aj po 6-tich rokoch od uzatvorenia zmluvy o stavebnom sporení pri vyplácaní finančných prostriedkov zhodnotených o úrok a štátnu prémiu dokladovať účel spojený s bývaním v zmysle zákona. To znamená, že pokiaľ bude mať stavebný sporiteľ záujem o vyplatenie štátnej prémie, ak mu na štátnu prémiu vznikne nárok, **bude musieť preukázať účelové použitie prostriedkov stavebného sporenia aj v prípade, ak zmluvu o stavebnom sporení vypovie po 6-tich rokoch od jej uzatvorenia.**

**Ustanovenie sa dotkne len tých stavebných sporiteľov (fyzických osôb a SVB), ktorí uzatvoria zmluvu o stavebnom sporení od 1.1.2019.**